謁先主廟
作者：杜甫
朝代：唐

paragraphs: 慘淡風雲會，乘時各有人。
力侔分社稷，志屈偃經綸。
復漢留長策，中原仗老臣。
雜耕心未已，歐血事酸辛。
霸氣西南歇，雄圖曆數屯。
錦江元過楚，劒閣復通秦。
舊俗存祠廟，空山立鬼神。
虛簷交鳥道，枯木半龍鱗。
竹送清溪月，苔移玉座春。
閭閻兒女換，歌舞歲時新。
絕域歸舟遠，荒城繫馬頻。
如何對搖落，況乃久風塵。
孰與關張並，功臨耿鄧親。
應天才不小，得士契無鄰。
遲暮堪帷幄，飄零且釣緡。
向來憂國淚，寂寞灑衣巾。